Rīgas Sarkandaugavas pamatskola

Rīgas Sarkandaugavas pamatskola (līdz 2022. gadam Rīgas 28. vidusskola) ir pamatskola Rīgā, kas atrodas Sliežu ielā 23, Ziemeļu rajona Sarkandaugavas apkaimē.

Vēsture 
Skolas vēsture aizsākās 1907. gadā, kad Sarkandaugavas ielā 24 (tolaik Ādolfa ielā 8, kur mūsdienās atrodas BJC “Laimīte”) atklāja Sarkandaugavas četrgadīgo elementārskolu. Pirmā pasaules kara 1916. gadā šajā skolā mācījās arī Kurzemes bēgļu bērni. Pēc kara beigām skolu pārdēvēja par Rīgas pilsētas 13. pamatskolu, bet 1937. gadā par Rīgas pilsētas Sarkandaugavas pamatskolu.

Rīgas 28. vidusskola dibināta 1946. gada 1. jūlijā, skolā mācības notika latviešu un krievu valodās. 1967. gadā skolu pārcēla uz jaunuzcelto ēku Sliežu ielā 23, bet 1993. gadā skola pārgāja uz apmācību vienīgi latviešu valodā.
2022. gada 2. jūnijā Rīgas domes Izglītības, kultūras un sporta komitejā atbalstīja lēmumprojektu par Rīgas 28. vidusskolas pārdēvēšanu par Rīgas Sarkandaugavas pamatskolu.

Direktori 
Marija Kolosova 1947. – 1950. un 1951. – 1957.
Jānis Ģībietis 1950. – 1951.
Jānis Ludboržs 1957. – 1963.
Anna Gulbe 1963. – 1966.
Aleksandrs Feldmanis 1966. – 1970.
Dzidra Leiterte 1970. – 1976.
Azanda Asatūrova 1976. – 2005.
Guntars Jirgensons 2005. – līdz šim brīdim

Tradīcijas 
Skolai ir savas tradīcijas: Pēdējais zvans, Žetonvakars, skolas muzeja diena, Skolotāju diena, Mārtiņdienas tirdziņš,  Latvijas Republikas proklamēšanas diena, Lāčplēša diena, Ziemassvētku balle vecākiem kopā ar skolas darbiniekiem, 1991. gada barikāžu dienām veltītie atceres pasākumi, Sporta dienas, pasākums „Skolas lepnums”, skolas tradicionālās sporta sacensības izglītojamiem un vecākiem, vasaras nometnes, Valentīndiena, starpskolu sadraudzības pasākumi, spodrības diena, Lieldienu pasākumi, tematiskas balles, labdarības akcijas, akcija „Draudzīgais aicinājums”, skolas pulciņu prezentācija, Rīgas 28. vidusskolas atklātais šaušanas turnīrs, militārās sporta sacensības, “Krāsu nedēļa”, Ziemassvētkos - piparkūku mājiņu konkurss, mācību ekskursijas, izlaidumi. Par tradīciju skolā ir kļuvušas „Vecāku dienas”, kad vecāki vakarā pēc darba var tikties ar klašu audzinātājiem un jebkura priekšmetu skolotāju.

Izglītības programmas 
 Pamatizglītības programma (1.-6. klase) 
 Pamatizglītības 2. posma (7.-9. klase) programma - ar padziļinātu komerczinību un dabaszinību programmas apguvi; ar padziļinātu valsts aizsardzības mācības un sporta programmas apguvi 
 Vispārējās vidējās izglītības vispārizglītojošā virziena programma - Valsts aizsardzības mācība 
 Vispārējās vidējās izglītības matemātikas, dabaszinību un tehnikas virziena programma

Interešu izglītības programmas 
 1.-4. klašu tautisko deju kolektīva nodarbības 
 Skolas teātra pulciņš 1.-4. klašu grupām
 Rokdarbu pulciņš 
 Ripo auto
 Dažādi sporta pulciņi (volejbols, basketbols, tautasbumba, florbols, riteņbraukšana) 
 Koris 1.-12. klašu grupām, vokālais ansamblis
 Militāro apmācību pulciņš 4.-9. klašu skolēniem 
 Mazā biznesa skola
 Fakultatīvās nodarbības latviešu valodā, angļu valodā, matemātikā, informātikā.

Sasniegumi 
Kopš 2008. gada skola realizē Valsts aizsardzības mācības programmu vidusskolas un pamatskolas kursā. Skolā darbojas Jaunsardzes 105. vienība.

Ievērojami absolventi 
 Laimonis Vāczemnieks
 Astrīda Kairiša
 Ansis Dāle
 Pēteris Ugrjumovs
 Aivars Visockis
 Anete Jēkabsone-Žogota

Dalība starptautiskos projektos 
Starptautiskā projekta “Rēķini galvā” Latvijas skolu dalībnieku koordinēšana. Partneri ir no Igaunijas, Lietuvas, Ukrainas, Slovēnijas. Projekta pamatmērķis ir, izmantojot bērnu un jauniešu vidū populāras IT tehnoloģijas, interaktīvu internetvidi un vēlmi sacensties, attīstīt ātras un precīzas domāšanas spējas matemātisko darbību izpildē. 

PUMO latviešu valodas mācība e-vidē. Projekta vadošais partneris ir Rīgas domes Izglītības, kultūras un sporta departaments, kas deleģējis šī projekta vadību Rīgas 28. vidusskolai un RIIMC. Eiropas Savienības Mūžizglītības programmas apakšprogrammas „Comenius”/„Daudzpusējie projekti” ietvaros septiņi sadarbības partneri no sešām valstīm realizēs metodikas izstrādi bērnu dzimtās valodas tālmācībai. PUMO apmācības metodika balstīsies uz pieredzi, ko Rīgas 28. vidusskola un citas Eiropas valstu skolas veic ar izglītojamiem, kuri atgriezušies no ārzemēm.

HEALCLIM NordPlus „Klimata izzināšana multikulturālā klasē”. Projekta vadošais partneris ir Rīgas 28. vidusskola. Partneri Somija, Igaunija. NordPlus HEALCLIM projekta mērķis ir motivēt izglītojamos ar interesi darboties multikulturālā vidē,  kopīgi izzinot aktuālus ekoloģiskus procesus Baltijas jūras reģionā un meklējot kopīgus risinājumus. 

Līdzdalība ODS (Open Discovery Space) Eiropas Savienības Mūžizglītības programmas apakšprogrammas „Comenius”/„Daudzpusējie projekti” . Projekta mērķis ir apkopot pieredzi par to, kā skolotāji izmanto esošās IT (informāciju tehnoloģijas) un e-mācību materiālus dabaszinību priekšmetos. 

Eiropas Savienības Mūžizglītības programmas Comenius apakšprogrammas aktivitāte „Comenius skolu daudzpusējā partnerība" projekts „Our treasures" (Our Talented, Responsible, Enthusiastic, Ambitious, Smart, Unique and Reliable European Students).

Pilnveide izglītojamo kompetencēs, darbojoties Rīgas organizētajā „Junioru universitātē”, sadarbība ar sabiedriskā labuma organizāciju un biznesa izglītības ekspertu Latvijas skolās „Junior Achievement - Latvia”.

Cita svarīga informācija 
Skolā darbojas brīvā laika centrs “Kabata”, ir labiekārtota garderobe, renovēta un moderni aprīkota svinību zāle, trenažieru zāle. Eiropas Sociālā fonda (ESF) projekta ietvaros notika dabaszinību kabinetu rekonstrukcija un aprīkošana.
Skolas teritorija ir nožogota, kā arī ir labiekārtota skolas teritorijas dekoratīvā zona, atjaunoti dekoratīvie stādījumi. Iekšpagalms ir pielāgots mācību darbam un atpūtai: Mini-pitch (mazais futbola laukums), bērnu rotaļu laukums, basketbola grozs.
Valsts aizsardzības mācības programmas audzēkņiem skola piedāvā iespējas dzīvot dienesta viesnīcā.

Skola aktīvi iesaistās “Sarkandaugavas attīstības biedrības” rīkotajos pasākumos.

Atsauces

Ārējās saites 
 Rīgas 28. vidusskolas mājaslapa 
 Facebook
 Draugiem.lv

Vidusskolas Rīgā